West Sahara

West Sahara (Arab : الصحراء الغربية, Espaniol : Sáhara Occidental) est un territorium os Nord Africa lyehgend ye id west ios desert Sahara ed ana id Atlantic Ocean. Est oino iom 17 non-autonom territoria sub supervision ios Uniet Nations Decolonisation special comitee. Buit introducen doid daftar iom non-autonom territoria dien 15 December 1960 per id resolutiono 1542 (XV) ios UN General Assemblee, quan eet un espaniol province. 
West Sahara buit preter un espaniol possession quod Marok mutalbit bi divers sababs. Kun Espania dehskwit fin sieni administration uper tod territorium (meis quem 250 000 km² plaut), Marok ed Mauritania mutalbeer rects uper id. In 1974, id General Assemblee iom Uniet Nations bud id International Curt os Justice uni raydmayn de ta dwo sehkwnd questions :
1° - Eet West Sahara, pre id Colonisation ab Espania, un aunpoti territorium ? 
2° - Ed in fall os negative antwehrdo tei question, qua eent ia diksdiemens tos territorium con id Roydem Marok ed id mauritani menghia ? 
Adghi preter question antwohrd id Curt negative-ye dien 16 October 1975. Tolkend id notion terra nullius in gwis in 1884, kun Espania mutalbit tod territorium, id Curt constatet od territoria wiken ab teuts au folks ne eent ayn terrae nullius. Kunghi id buit colonisen, West Sahara eet wiken ab befolkens qua, hatta vagder, eent social-ye ed politic-ye organiset in teuts ed placet sub id waldh om teutions competent kay represente ia. 
Ad dwoter question, id Curt antwohrd od eent, albatta, diksdiemens inter tod territorium ed id roydem Marok hois ed id mauritani menghia ciois. Bet ta ne eent diemens os territorial souverainitat. Also, id Curto trohv neid sababo bi-yod arke id swodeterminationsprabhil.
In 1976, i Espaniols likweer tod territorium, quod buit invas ab Marok menxu un Arab Sahrawi Jumhuriat buit proclamet ab i partisans os independence. Quayque Marok ne hat recognihto statskweitu tei Respublic, tolks sont duct sub ia auspices iom Uniet Nations inter id scharifi roydem ed id independentiste movment Polisario, bet ta se trabe ep id paneg ios daftar iom teuts poittend participe sem eventual swodetermination referendum.
Category:Africa